Antikvariat Aabenhus i Paradisgade har fået til opgave at sælge det meste af Erik Kjersgaards bogsamling. Det sker efter metoden "hollandsk udsalg", hvor prisen falder med få dages mellemrum, og salget er allerede i gang. Der er masser af godbidder i samlingen, skulle vi hilse at sige.

Annonce

Aarhus: - Jamen, det er Kjersgaards bøger, alle sammen, forklarer Hans Aabenhus på foranledning og slår bredt ud med armene i butikslokalet i Paradisgade 14. De står på alle reoler og ligger også i bunker rundt omkring på borde og gulv. 6000-7000 bøger, alt i alt. Nogle af dem er ikke Kjersgaards, men hans frues, hvis ret skal være ret. Hans Aabenhus fik for nogen tid siden en mail fra tv-værten Clement Kjersgaard - om Aabenhus ville sælge Clements forældres bøger? Clements mor, Anita Behrendt, døde for fire år siden, og indtil nu har bøgerne haft ophold i 200 flyttekasser, to container-fulde, på et flyttelager. - Det ser jeg ofte med bøger fra dødsboer - at folk er længe om at skille sig af med dem. De fordeler hurtigt indboet, men bøgerne ... bøger er langsomme. De tager tid. Der ligger som regel mange følelser i sådan en bogsamling, mener Hans Aabenhus, der ikke ved, hvorfor Clement Kjersgaard valgte netop ham til at sælge sine forældres bogsamling. Det kan dog spille ind, at Hans Aabenhus' kone har en lille kollegial fortid med Clement Kjersgaards mor - de var begge lærere.

Bøger er langsomme. De tager tid. Der ligger som regel mange følelser i sådan en bogsamling. Hans Aabenhus, antikvarboghandler

Annonce

140 kasser bøger

Clement Kjersgaard indledte selv med at rydde op i kasserne. De 60 af dem bragte han med sig hjem. De resterende 140 blev afleveret i Paradisgade, hvor Kjersgaard og Aabenhus i tre dage i samdrægtighed pakkede ud og fordelte. Clement fik scannet stakkene igennem for personlige papirer, og Hans fik påbegyndt sorteringen. Den har taget lang tid, sorteringen, for Erik Kjersgaard udmærkede sig ved at have en bred smag indenfor historisk faglitteratur, ligesom hans kone havde en bred smag indenfor skønlitteratur. Her står, fordelt efter emne, en hel del biografier, mange bøger om middelalderen og andre epoker, fiktion med alt fra Jules Verne til Fay Weldon, nogle teologiske værker, lidt kunstbøger, værker om engelsk historie, en smuk udgave af Saxos danmarkskrønike og adskillige hylder om søkrige. Blandt meget, meget andet. Netop søkrigene havde Erik Kjersgaard tænkt sig at skrive om, men han nåede det aldrig. Nu kan enhver med hang til søkrige boltre sig i et slaraffenland af bøger om emnet.

Foto: Jens Thaysen

Annonce

Gode snapse

- Der er gode snapse imellem, selvom jeg har pillet nogle af bøgerne ud for at sælge dem særskilt på nettet. Jeg har allerede solgt en del af bøgerne i butikken, selvom jeg først åbnede for salget fredag 29. september. Men jeg har en fast garde af kunder, der som regel kommer allerede første dag for at se det hele, og de er i stand til at opdage guldet på hylderne, siger Hans Aabenhus, der holder hollandsk udsalg over bøgerne. Det vil sige, at prisen falder med få dages mellemrum. Han indledte med 60 kroner pr. bog. Og han ender med fem kroner pr. bog 21. oktober, som er sidste dag for salg af Kjersgaards samling. Det, der ikke er solgt denne dag, bliver sendt på forbrændingen. - Hvis folk ikke vil købe en bog, der koster en femmer, kan den nok ikke sælges, mener Hans Aabenhus med et skuldertræk. Han ved godt, at der er kunder, som satser og håber. De finder en ønsket bog, men sætter den tilbage på hylden i troen på, at ingen andre køber den, før den når sin absolutte lavpris. Hans Aabenhus smiler lunt: - Hollandsk udsalg er et spil, hvor kunderne spiller med sig selv. Hvor længe tør de vente? Men jeg vil bare sige: Det er bittert, hvis man har chancen og så forpasser den. De fleste mennesker ender med at blive gladere for at have købt en bog til 60 kroner end slet ikke at få den.